Uragan Katrina - 'vijest broj jedan' 2005. godine
U izboru novinara Associated Pressa, slijede izbor novog pape, situacija u Iraku, novi suci Vrhovnog suda SAD, rast cijene benzina, a t
Na kraju svake stare i početkom svake nove godine izdvajaju se najzanačajnija zbivanja u proteklih 365 dana. Tako su i novinari Associated Pressa napravili izbor od 10 najvažnijih vijesti iz 2005. godine. 'Vijest broj jedan' bio je uragan Katrina. Žestoka oceanska oluja pogodila je južnu obalu Sjedinjenih Država u kolovozu. Iza nje je ostalo više od tisuću i 300 mrtvih u pet američkih saveznih država. Ooluja je uništila veliki dio Meksičkog zaljeva u području delte Mississippija, a uzrokovala je katastrofalne poplave koje su, izmedju ostalog, potopile 80 posto površine New Orleansa. Nakon Katrine, po izboru Associated Pressa najvažnija vijest 2005., bio je izbor novog pape. Drugog travnja u Vatikanu je umro poglavar rimsko-katoličke crkve papa Ivan Pavao Drugi koji je katolike diljem svijeta predvodio punih 26 godina, što je treći najduži mandat u povijesti papinstva. Na milijune ljudi se okupilo u Rimu na dan njegovog pokopa. Novi papa je postao njemački kardinal Joseph Ratzinger. 3. U Iraku su nastavljeni nasilni napadi pobunjenika. Administracija predsjednika Georgea Busha navodi da je od početka rata u Iraku poginulo više od dvije tisuće pripadnika američkih oružanih snaga te oko 30 tisuća Iračana. U 2005., Iračani si izabrali parlament a glasovali su i za novi Ustav. 4. U glavnom gradu Sjedinjenih Država, Washingtonu, troje je sudaca bilo nominirano za Vrhovni sud. John Roberts je potvrdjen u Kongresu i preuzeo je mjesto predsjednika Vrhovnog suda, preminulog Williama Rehnquista. Nominirana je bila Harriet Mayers, ali nakon snažnog protivljanja unutar republikanske stranke, ona je povukla svoju nominaciju, a njeno je povlačenje prihvatio predsjednik Bush da bi odmah istaknuo novu nominaciju - Samuela Alita, koji još nije prošao proces potvrde u Senatu, a trebao bi u Vrhovnom sudu zamijeniti sutkinju Sandru Day O`Connor, koja je objavila da odlazi u mirovinu. 5. Cijene sirove nafte dostigle su u prošloj godini rekordne vrijednosti, odnosno skoro 71 dolara po barelu. Visoke cijene benzina odrazile su se i na američke vozače i automobilsku industriju. 6. U sprnju je u Londonu došlo do tri simultana teroristčka napada na prigradske vlakove i jedan autobus. U napadima je ubijeno 56 ljudi, uključujući i četvoricu bombaša-samoubojica, koji su bili povezani s islamskim militantima. 7. Pogranično područje Pakistana i Indije u listopadu je pogodio katastrofalan potres u kojem je živote izgubilo više od 87 tisuća osoba. Više od tri milijuna ljudi je ostalo bez krova nad glavom. 8. U Sjedinjenim Državama, drama oko teško bolesne Terry Schiavo, kojoj je već godinama bio oštećen mozak, potresla je cijelu zemlju. Suprug Terry Schiavo otpočeo je prije više godina pravnu bitku da se bolesnicu prestane umjetno hraniti, što ju je održavalo na životu 15 godina. I Kongres i predsjednik Bush su stali na stranu konzervativnijih krugova koji su, iz vjerskih razloga, zahtijevali da se Tarri Schiavo održi na životu. No sud je donio odluku da se aparati koji su bolesnicu održavali na životu 15 godina isključe. Slučaj Terry Schiavo obnovio je pitanja kakvu ulogu u donošenju privatnih, odnosno obiteljskih odluka, koje se tiču života i smrti, ima savezna vlada. 9. Nekoliko članova administracije predsjednika Georgea Busha našlo se pod istragom; odnosno optuženi su da je netko od njih odao novinarima ime agentice CIA-e, Valeri Plame, što je prema američkom zakonu kažnjivo. Prije objavljivanja njenog imena u novinama, njezin je suprug, bivši veleposlanik Joseph Wilson, optužio administraciju da je zloupotrijebila predratne obavještajne podatke o Iraku. 10. U 2005. godini smo vidjeli kako je rejting predsjednika Busha pao ispod 40 posto,što je najniža razina u njegovom predsjednikovanju. Mnogi su Amerikanci počeli dovoditi u pitanje predsjednikove odluke o ratu u Iraku, a mnogi su drugi kritizirali način na koji je vlada odgovorila na humanitarnu katastrofu nakon uragana Katrina.